Komission kertomus neuvostolle uusista synteettisistä huumausaineista hyväksytyn yhteisen toiminnan (97/396/JAI) mukaisesti laadittu kertomus ketamiinista /* KOM/2000/0737 lopull. */





KOMISSION KERTOMUS NEUVOSTOLLE Uusista synteettisistä huumausaineista hyväksytyn yhteisen toiminnan (97/396/JAI) mukaisesti laadittu kertomus ketamiinista 1. Euroopan huumausaineiden ja niiden väärinkäytön seurantakeskus (EMCDDA) toimitti komissiolle 17. lokakuuta 2000 kertomuksen ketamiiniin (2-(2-kloorifenyyli)-2-(metyyliamino)-sykloheksanoni) liittyvien riskien arvioinnista. Kertomuksen laadinnasta tehtiin päätös 25.-26. syyskuuta 2000 EMCDDA:n tiedekomitean kokouksessa, johon osallistui myös jäsenvaltioiden nimeämiä asiantuntijoita sekä komission, Europolin ja Euroopan lääkearviointiviraston edustajia. Pyynnön riskien arvioinnista esitti horisontaalinen huumausainetyöryhmä vuoden 2000 huhtikuussa. Pyyntö perustui uusista synteettisistä huumausaineista 16 päivänä kesäkuuta 1997 hyväksyttyyn yhteiseen toimintaan. 2. Yhteisen toiminnan 5 artiklassa todetaan, että neuvostolle voidaan kuukauden kuluessa kertomuksen valmistumisesta esittää aloite uuden synteettisen huumausaineen valvontaa koskeviksi toimenpiteiksi tai jos "komissio katsoo, että on tarpeetonta esittää aloite (...) se antaa neuvostolle selvityksen kannastaan". 3. Yhteisen toiminnan 2 artiklassa todetaan, että "yhteinen toiminta koskee uusia synteettisiä huumausaineita, joita ei toistaiseksi ole merkitty psykotrooppisia aineita koskevan yleissopimuksen (Wien 1971) luetteloihin ja jotka aiheuttavat yleissopimuksen ensimmäisessä ja toisessa luettelossa mainittuihin aineisiin verrattavan kansanterveyteen kohdistuvan vakavan vaaran ja joiden hoidollinen merkitys on vähäinen". 4. Komissio on tutustunut riskien arvioinnin tuloksista laaditun kertomuksen päätelmiin ja toteaa seuraavaa: 4.1. Ketamiinia valmistettiin synteettisesti ensimmäistä kertaa vuonna 1962, ja se patentoitiin vuonna 1963. 4.2. Ketamiinia käytetään anestesia-aineena ja särkylääkkeenä; siitä on erittäin paljon hyötyä eläinlääkinnässä ja jonkin verran myös ihmisille tarkoitettuna lääkkeenä. 4.3. Ketamiinia käytetään lääkkeenä lähes kaikissa jäsenvaltioissa. Sen käyttö on säädelty lääkkeitä koskevalla lainsäädännöllä. Sen myynti on sallittu ainoastaan apteekkitavarana. 4.4. Ketamiinia käytetään myös päihteenä. Laittomassa käytössä se on huomattava terveysriski, kun saatavilla ei ole luotettavia annostusohjeita ja kun sitä käytetään yhdessä muiden sellaisten aineiden kanssa, joita myydään ketamiinin katukaupan yhteydessä. Eräissä jäsenvaltioissa ketamiinitabletteja myydään ekstaasina. 4.5. Vuodesta 1996 ketamiinin uskotaan olleen osallisena neljässä kuolemantapauksessa EU:n alueella; yhdessäkään niistä sitä ei pidetty ensisijaisena kuolinsyynä. Tiedossa ei ole, montako tapausta on johtanut käyntiin sairaalan päivystyspoliklinikalla. 4.6. Lähinnä ketamiini aiheuttaa ahdistuneisuutta, levottomuutta ja muutoksia havaintokyvyssä sekä lievittää särkyä. Tällaisessa tilassa käyttäjä on altis onnettomuuksille. Ketamiinia ei määrätä potilaille, joilla on vaikea iskeeminen sydänsairaus, eikä sen käyttöä suositella potilaille, joilla on aiemmin ollut korkeaa verenpainetta tai aivoverisuonitauti. 4.7. Ketamiinin ei ole todettu aiheuttavan vieroitusoireita ihmisille. 4.8. Ketamiinin valmistus on monimutkaista. Ketamiinin valmistukseen tarvittavia lähtöaineita sekä monia liuottimia ja reagensseja on vaikea hankkia. Laittomaan päihdekäyttöön ketamiini onkin yleensä kulkeutunut laillisilta markkinoilta. Tiedot huumetakavarikoista osoittavat, että ketamiinin laittoman käytön osuus on melko vähäinen. 5. Ketamiiniin liittyvien riskien arvioinnin tuloksista laaditun kertomuksen perusteella ja suhteellisuusperiaatteen nojalla komissio katsoo, että on tarpeetonta esittää neuvostolle aloitetta ketamiinin valvontaa koko EU:n alueella koskeviksi toimenpiteiksi uusista synteettisistä huumausaineista hyväksytyn yhteisen toiminnan 5 artiklan 1 kohdan mukaisesti. Komissio aikoo kuitenkin 5.1. ehdottaa, että huumausaineiden kulkeutumisen valvonnan tehostamisesta keskustellaan kemian- ja lääketeollisuuden edustajien kanssa ja että samalla otetaan huomioon ketamiinin saatavuuden tärkeys lääkkeenä ihmis- ja eläinlääketieteessä. 5.2. kehottaa EMCDDA:ta ja Europolia valvomaan vastaisuudessakin ketamiinin päihdekäytön kehitystä osana yhteisessä toiminnassa tarkoitettua ennakoivaa varoitusjärjestelmää. 5.3. ottaa vastaan ketamiinin käytön vaikutuksiin liittyviä tutkimusehdotuksia, joita on tarkoitus tarkastella osana tutkimuksen ja teknologisen kehittämisen viidettä puiteohjelmaa. 5.4. ottaa huomioon ketamiiniin liittyviä riskejä koskevan arvioinnin tulokset, kun se toteuttaa uusista synteettisistä huumausaineista hyväksyttyä yhteistä toimintaa koskevan arvioinnin huumausaineiden torjuntaa koskevan EU:n toimintasuunnitelman (2000-2004) 2.2.5 kohdan mukaisesti.